ÍSAGA ehf. mun í mánuðinum hefja framkvæmdir við nýja súrefnis - og köfnunarefnisverksmiðju á iðnaðarsvæði við Vogabraut í Vogum á Vatnsleysisströnd . Þetta kemur fram í fréttatilkynningu frá fyrirtækinu . Áætlaður kostnaður við verksmiðjuna nemur 2,5 milljörðum króna . Verksmiðjan mun framleiða súrefni og köfnunarefni úr andrúmsloftinu . Gert er ráð fyrir að verksmiðjunni verði fjarstýrt af starfsmönnum ÍSAGA á sama hátt og gert er í dag . Fyrirtækið rekur um þessar mundir verksmiðjur við Breiðhöfða og Hæðarenda . ÍSAGA ehf. var stofnað árið 1919 og er í eigu Linde Group sem er stærsta gasfyrirtæki heims og er með starfsemi í yfir 100 löndum . Núverandi verksmiðja ÍSAGA í Reykjavík vinnur um 800 rúmmetra á klukkustund af súrefni og köfnunarefni . Nýja verksmiðjan á samkvæmt tilkynningunni að afkasta um 30% meira .